《送刘时雍赴闽藩参政》
明代·倪岳

新柳初黄新水绿，两桨如飞片帆速。使君欲发须少留，听我离歌写中曲。

与君结交二十春，重是同年兄弟亲。玉堂退直共书史，金阙趋朝联佩绅。

我惭迂朽百无用，君向戎曹转增重。白面书生久议兵，赭衣将士皆知颂。

指挥筹策功业多，一官濡滞如君何。闽粤分藩信小试，金绯烨烨皆恩波。

海道澄清藉贤守，亦是同袍旧时友。烽烟不试瘴烟销，君往临之复何有。

喜君雅识毫发精，喜君雅操冰霜清。独怜君今别我去，千里万里难为情。

短歌易尽斜阳暮，执手踟蹰立中路。男儿壮志轻别离，极目青云渺鹓鹭。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。